Ise olen teinud vahepeal kaks pääsusaba rätti…  Kunagi tõi ämm mulle kaks peenikese lõngaga poolilõppu. Ei osanud sellega toona  miskit peale hakata, tundus nii peenike see lõng. Aga kui see ilus pääsusaba siin IT-s lendama juba hakkas, tekkis mul mõte seda mustrit kasutada kaelaräti jaoks. Ühel soojemal päeval taskust ilmselt bussiistmele poetatud vana kaelarätt andis aga tõuke asi nüüd lihtsalt ära teha. Alustasin punase lõngaga ja nr 3.5 varrastega. Tegin alguse ära ja siis hakkasin kahtlema, kas ikka äkki liiga hõre ei jää. Harutada nagu ka ei raatsinud ja seega võtsin kõrvale peenemad (nr 2.5) vardad ja sama peene siniselõnga.  Algus tundus nagu parem aga uued kahtlused suuruse osas sundisid mind kudumist jätkama. Ja nii valmis mul esimene pääsusaba.